DA Den Europæiske Unions Tidende CE 88/57

(2004/C 88 E/0062)

SKRIFTLIG FORESPØRGSEL E-2019/03

af Bart Staes (Verts/ALE) til Kommissionen

(17. juni 2003)

Om: Antidumpingbestemmelser og indførsel af cykler fra Kina

I foråret 1993 oplyste Kommissionen, at den ville indføre antidumpingbestemmelser i forbindelse med indførsel af cykler med oprindelse i Den Kinesiske Folkerepublik. Tolden er fastsat til 34,4 % af nettoprisen, frit Fællesskabets grænse, ufortoldet. (IP/93/182 af 11.3.1993. Foranstaltningen er i kraft indtil juli 2005.

Hvilke positive eller negative virkninger har denne foranstaltning haft for den europæiske cykelindustri?

Har Kommissionen til hensigt at forlænge disse antidumpingforanstaltninger?

Vil den i bekræftende fald forelægge mere konkrete oplysninger herom?

I benægtende fald, hvorfor ikke?

Hvilke konsekvenser for den europæiske cykelindustri vil det efter Kommissionens opfattelse få, hvis denne foranstaltning ikke forlænges?

Hvordan vil Kommissionen reagere på disse konsekvenser?

Svar afgivet på Kommissionens vegne af Pascal Lamy

(15. juli 2003)

Proceduren blev indledt efter en anmodning fra Den Europæiske Cykelfabrikantsammenslutning (EBMA), og Rådet indførte endelige foranstaltninger ved Rådets forordning (EØF) nr. 2474/93 af 8. september 1993 om indførelse af en endelig antidumpingtold på importen til Fællesskabet af cykler med oprindelse i Den Kinesiske Folkerepublik og om endelig opkrævning af den midlertidige antidumpingtold (1). Tolden fastsattes til 30,6 %. Denne toldsats blev opretholdt efter en udløbsundersøgelse, der afsluttedes med Rådets forordning (EF) nr. 1524/2000 af 10. juli 2000 om indførelse af en endelig antidumpingtold på importen af cykler med oprindelse i Folkerepublikken Kina (2). Derefter blev der indledt en interims- undersøgelse efter anmodning fra fire producenter, der påberåbte sig markedsøkonomisk status. Denne undersøgelse afsluttedes med Rådets forordning (EF) nr. 2131/2001 af 29. oktober 2001 (3) uden ændring af foranstaltningerne, fordi ansøgerne havde trukket deres anmodninger om en fornyet undersøgelse tilbage. Foranstaltningerne udløber i juli 2005, medmindre der forinden indledes en fuldstændig interimsundersøgelse eller udløbsundersøgelse, som bekræfter, at de fortsat er nødvendige.

Ifølge artikel 11, stk. 2, i dumpinggrundforordningen (4) kan fællesskabsproducenterne indgive anmodning om en udløbsundersøgelse indtil senest tre måneder før toldens ophør. I medfør af artikel 5, stk. 5, i samme forordning kan Kommissionen ikke udtale sig om anmodninger eller klager, der indebærer ønske om indledning af en undersøgelse, før der er truffet afgørelse om, hvorvidt der vil blive indledt en undersøgelse. Hvis der indledes en sådan udløbsundersøgelse, vil der normalt blive offentliggjort en meddelelse herom i Den Europæiske Unions Tidende kort før foranstaltningens forudsete udløbstidspunkt, i dette tilfælde altså den 10. juli 2005. Det samme vil være tilfældet, hvis foranstaltningerne får lov til at udløbe, dvs. at der omkring udløbstidspunktet i EUT bliver offentliggjort en meddelelse om, at foranstaltningerne udløber. Der er indtil nu ikke offentliggjort nogen meddelelse om ovennævnte foranstaltninger.

Denne procedures videre forløb kan følges på internetadressen: (http://europa.eu.int/comm/trade/policy/ dumping/stats.htm).

Hvad angår foranstaltningernes virkninger for Fællesskabets industri, indsamles der ikke systematisk oplysninger herom uden for en undersøgelse. Da der ikke er nogen undersøgelse i gang, har Kommissionen i øjeblikket ingen oplysninger. Det skal imidlertid bemærkes, at EBMA ved den sidste undersøgelse anførte, at foranstaltningernes udløb sandsynligvis ville resultere i fortsat eller fornyet dumping og skade for Fællesskabets industri. Med hensyn til yderligere oplysninger om foranstaltningernes virkninger vil Kommissionen foreslå det ærede medlem at henvende sig direkte til EBMA.

(1) EFT L 228 af 9.9.1993.

(2) EFT L 175 af 14.7.2000.

(3) EFT L 287 af 31.10.2001.

(4) Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab, EFT L 56 af 6.3.1996.